Die Oossee-gaspyplyn Nord Stream
Binne-aansig van die gaspype wat die Russiese Federasie as uitvoerder met Duitsland as invoerder verbind
Die pyplêskip Solitaire in die Golf van Finland
Die Nord-Stream-pyplyn, oorspronklik North European Gas Pipeline, NEGP, ook Oossee-pyplyn genoem, is 'n gaspyplyn wat op 8 November 2011 amptelik ingewy is en Russiese aardgas vanaf die gasveld Joesjno-Roesskoje deur die Oossee na Duitsland vervoer.
Die pyplyn is in besit van die Russiese gasuitvoer-monopolis Gazprom (51 persent), die Duitse energieverskaffers Wintershall en E.ON (elkeen 15,5 persent) asook die Nederlandse Gasunie en die Franse GDF Suez (elkeen 9 persent).
Nord Stream 2Wysig
Om die jaarlikse vervoerkapasiteit tot 110 miljard kubieke meter te verdubbel, is 'n nuwe pyplyn, Nord Stream 2, tans in aanbou. Die Russiese Federasie gee voorkeur aan pyplyne in die Oossee nadat Oekraïne pogings aangewend het om landpyplyne as politieke en ekonomiese drukmiddel te misbruik. Nadat Oekraïne saam met Pole lobbiewerk in Washington gedoen het om die projek te dwarsboom, het die Verenigde State - wat met sy eie vloeibare gasuitvoere tans nie met die Russiese Federasie kan meeding nie - sanksies teen ondernemings ingestel wat by Nord Stream 2 betrokke is, onder meer met spesiale skepe wat gaspype onderwater kan aanlê. Toe hierdie sanksies ingestel is, was die tot dusver voltooide gedeelte van die pyplyn nog sowat 150 km van die Duitse kus af.
As rede word aangevoer dat Duitsland op grootskaalse gasuitvoere aangewese is en sodoende kwesbaar sal wees vir politieke druk uit Moskou as die Russiese markaandeel verhoog word. Ontleders wys egter daarop dat Rusland self aangewese is op buitelandse valuta wat met gasuitvoere verdien kan word en in die verlede altyd 'n betroubare handelsvennoot was, selfs op die hoogtepunt van die Koue Oorlog.
Terwyl Moskou teensanksies aangekondig het, word die voltooiing van Nord Stream 2 met enkele maande vertraag voordat 'n alternatiewe oplossing gevind kan word - deur middel van 'n Russiese skip wat uit die Verre Ooste na die Oossee gestuur sal word, of deur die aankoop van nuwe vaartuie in Asië. Blykbaar verkies Gazprom om Nord Stream 2 self te voltooi. Tans beskik die Russiese Federasie oor twee skepe wat teoreties gebruik kan word om die pyplyn te voltooi. Nogtans is daar tegniese en logistieke kwessies. So moet op een van die twee vaartuie, Fortuna, vooraf nog 'n posisioneringstelsel geïnstalleer word. Die tweede skip, die Akademik Cherski, het in Januarie 2020 nog in 'n Russiese Stille Oseaanhawe voor anker gelê. Die vaart na die Oossee sal enkele weke neem.
↑ Die Zeit, 12 Februarie 2019: Sieben Fakten über die Pipeline und warum sie sinnvoll ist. Besoek op 25 Desember 2019
↑ (de) Deutschlandfunk, 21 Januarie 2020: Zukunft der Pipeline Nordstream 2 - Die geopolitische Gasröhre. Besoek op 27 Januarie 2020